Ди щIалэхэрщ Урысейм щынэхъ лъэщыр
ЩэкIуэгъуэм и 25-м Воронеж къалэм щызэхэтащ Урысейм алыдж-урым бэнэкIэмрэ бэнэкIэ хуитымкIэ и абсолютнэ чемпионат. Абы щызэпэщIэтащ хьэлъэ, нэхъ хьэлъэ дыдэхэр зыхэт гупхэм щыбанэ спортсменхэр. ЯпэщIыкIэ наIуэ хъуащ щыбанэ хьэлъагъым щытекIуахэр, итIанэ я хьэлъагъ емылъытауэ ахэр зэхьэзэхуэжащ. БэнэкIэ лIэужьыгъуитIми адыгэ щIалэхэу Махуэ Билалрэ Мэхьэмэд Къантемыррэ пашэныгъэр щаубыдащ.
Зи хьэлъагъыр килограмм 97-м нэблагъэхэм я гупым пашэныгъэр щиубыдащ Осетие Ищхъэрэ — Аланием щыщ Газзаев Бат- рэз. КъыкIэлъыкIуэу ар хуэзащ зи хьэлъагъыр килограмми 125-м нэблагъэхэм я гупым щытекIуа, Къэбэрдей-Балъкъэрым щыщ Махуэ Билал. КIэух бжыгъэр 3:1-уэ ди лъэпкъэгъур зэпэщIэтыныгъэм пашэ щыхъуащ.
Алыдж-урым бэнэкIэмкIэ саугъэт нэхъыщхьэм щIэбэнащ мэзкуудэс Гришин Алексейрэ (зи хьэлъагъыр килограмми 130-м нэблагъэхэм я гупым щытекIуащ) Къэбэрдей-Балъкъэрым щыщ Мэхьэмэд Къантемыррэ (зи хьэлъагъыр килограмм 98-м нэблагъэхэм я деж пашэ щыхъуащ). И хьэрхуэрэгъур езым нэхърэ килограмм 30-м щIигъукIэ зэрынэхъ хьэлъэм щхьэкIэ къэмынэу, зэпэщIэтыныгъэм текIуэныгъэр къыщихьащ Мэхьэмэдым.
Зэхьэзэхуэм и саугъэт фондыр сом мелуани 2 хъууэ щытащ. Щыбэна гупхэм щытекIуахэм сом мин 50 иратащ. Дыжьын, жэз медалхэр къэзыхьахэм зэрызэкIэлъыкIуэу сом мин 20-рэ сом мини 10-рэ иратащ. Абсолютнэ чемпионым къыхуагъэфэщащ сом мин 500. ЕтIуанэ, ещанэ увыпIэхэр зыубыдахэм сом мин 200-рэ сом мини 100-рэ иратащ. Чемпион хъуам и тренерым сом мини 100 тыгъэ хуащIащ.
2016 гъэм екIуэкIа Олимп джэгухэм и ужькIэ илъэсым щIигъукIэ утыкушхуэ къимыхьа Махуэ Билал, иджырейм и пэ къихуэу, мы гъэм и бжьыхьэр къызэрихьэрэ зэхьэзэхуищым хэтати, псоми щытекIуащ. Апхуэдэу ар пашэ щыхъуащ Кадыровым и кубокыр къэхьыным теухуауэ Грознэ щекIуэкIа зэхьэзэхуэм, Нусуевым и мемориалу Мэзкуу щызэхэтам, Владикавказ иджыблагъэ къыщы- зэрагъэпэща «Аланы-2017» дунейпсо зэпеуэм.
Къыхэдгъэщынщи, зи хьэлъагъыр килограмми 125-м нэблагъэхэм я гупым и финал зэIущIэм 5:1-уэ ди лъэпкъэгъум щыхигъэщIащ хэгъэрейхэм я бэнакIуэ Хугаев Алан.
«Аланы-2017» зэхьэзэхуэм иджыри зы дыщэ медаль къыщихьащ Къэбэрдей-Балъкъэрым щыщ Мусукаев Исмэхьил. Зи хьэлъагъыр килограмм 61-м нэблагъэхэм я кIэух зэIущIэм абы щыхигъэщIащ Абакаров Залымхъан. Финал зэIущIэм кIуэным щхьэкIэ зэпэщIэтыныгъэм Мусукаевыр щытекIуащ иджырей Олимп чемпион, Куржым щыщ Хинчегашвили Владимир. БищIо Тимур (кг 74-рэ) жэз медалыр къихьащ.
ЖЫЛАСЭ Замир.
